Framsókn sökuð um fordóma í nýju kosningamyndbandi Ugla og Steinunn Ása eru meðal fjölmargra sem telja nýtt kosningamyndband Framsóknarflokksins fyrir neðan allar hellur . Framsóknarflokkurinn er sakaður um að særa fatlaða og sýna af sér fordóma gagnvart fólki með ólíkar skerðingar í nýju kosningamyndbandi . Myndbönd á samfélagsmiðlum hafa sett mark sitt á þess kosningabaráttu . Nýjasta nýtt í þeim efnum er úr herbúðum Framsóknarflokksins . Hann hefur ekki síst beint sjónum sínum að íþróttaáhugamönnum í kosningabaráttu sinni og hafa þeir til að mynda nánast setið einir að þeim hópi á íþróttastöðvum sjónvarpsstöðvanna , samkvæmt heimildum Vísis . Og nýja myndbandið er í takti við það . Myndbandið er í teiknimyndastíl , Ísland er yfir þrjú núll en þá grípur þjálfarinn til þess að skipta inná varaliði og koma þá inná „ leikmenn “ sem eru haltir , eineygir og einfættir . Særandi myndbandSteinunn Ása Þorvaldsdóttir sjónvarpskona segir þetta særandi . „ Mér sárnar þetta mikið . Ég vil að það sé borin virðing fyrir fötluðu fólki , ekki særa mann svona rétt fyrir kosningar . Það er nóg komið af óréttlæti , “ skrifar Steinunn Ása á Facebooksíðu sína og deilir myndbandinu . Hún er skipar 5. sæti á lista Bjartrar framtíðar í Reykjavík suður . Steinunn er fráleitt ein um það að telja myndbandið ekki boðlegt . Þannig skrifar Ugla Stefanía Kristjönudóttir Jónsdóttir , sem vakið hefur athygli fyrir skeleggan málflutning sinn í því sem snýr að málefnum transfólks . Ugla er reyndar einnig í 5. sæti í Reykjavík suður , en fyrir VG . Uglu þykir myndbandið ekki boðlegt . „ Ableismi er alltaf klassí , eða hitt þó heldur . Hvað er að frétta , Framsókn ? “ En „ Ableismi “ er hugtak sem notað hefur verið yfir mismunun og fordóma gagnvart fólki sem býr við skerðingar af ólíku tagi svo sem hreyfi - og þroskahömlun , einhverfu , blindu , döff og geðröskun . Er hægt að leggjast neðar ? Myndbandinu hefur verið dreift víða á Facebook , þá af kosningasíðu Framsóknarflokksins . Og þar geysa harðar umræður og er kosningastjórunum ekki vandaðar kveðjurnar . „ Guð minn góður , er hægt að leggjast neðar ? “ spyr Kristín Helga Karlsdóttir . Freyja Haraldsdóttir segir Framsóknarflokkinn sýna sitt rétta andlit : „ Notar fötlun sem leið til þess að smána aðra flokka . Þegar fötlun er fjölmenning og fjölbreytileiki , ekki löstur . Hvernig á fatlað fólk að geta verið öruggt með hatursfullan flokk sem þennan við stjórnvölinn ? “ Og Hlíf Steinsdóttir spyr hvort ekki sé í lagi ? „ Það er fokkin 2016 stjórnmálaflokkur ætti að vita betur en þetta . Hvað næst , auglýsing með konum sem klúðra öllu eða útlendingum sem kunna ekki neitt ? Þetta er svo ofboðslega fáránlegt , fordómafullt og rangt , það er ekki hægt að klúðra þessu meir . “ Og þannig má lengi telja til dæmi um ummæli fólks sem mislíkar þetta myndband .